કૃષ્ણ બોલેલા કે છળ કરવાવાળામાં દ્યૂત હું છું. દ્યૂતમ છલયતાસ્મિ. શક્ય છે એ જમાનામાં જુગાર સર્વોચ્ચ છળનું માધ્યમ હોય. આપણું આજનું માનસ એવું કહેશે કે છળ મતલબ કપટ કે છેતરપિંડી સ્વરૃપે કૃષ્ણ જુગારમાં બિરાજમાન હશે. વાસ્તવમાં છળ એટલે ભ્રમ, માયા. જે નથી તે છે તેવું માની લેવું. પોતે પોતાને જે કીધું ‘ને સાંભળ્યું તે માનસિક જૂઠાણું. ડિલ્યૂઝન. કૃષ્ણનું કહેવું હતું કે ગેમ્બલિંગની ક્રિયામાં જે ફિક્શનરી તત્ત્વ છે તે હું છું. ઘણા ‘મથુરા નગરીમાં જૂગટું રમતા…’ સવારે સાંભળીને મોટા થયા. અંગ્રેજીમાં ગેમલ અર્થાત્ રમત રમવી પરથી આવેલો ગેમ્બલ શબ્દ ઘણો જૂનો. સ્વાભાવિક છે મનુષ્ય મૂળે રમતિયાળ. ડાયલોગબાજી કરતા ઘણા બોલે કે લાઇફ ઇઝ એ ગેમ્બલ એન્ડ વી આર ગેમ્બલર્સ. તે રીતે કૃષ્ણ રમતેશ્વર ‘ને કિંગ ઓફ ગેમ્બલિંગ છે. નટવર તેમ જ છળવર.